ตลท.แขวนป้ายSP-NP หุ้น AQ เช้านี้ หลังผู้สอบบัญชีไม่เชื่อมั่นงบ Q3/59
ตลท.ขึ้นเครื่องหมาย SP-NP หุ้น AQ รอบเช้าวันนี้ (29 มี.ค.) หลังผู้สอบบัญชีไม่ให้ความเชื่อมั่นงบการเงินสิ้นสุดวันที่ 30 ก.ย.59
29 มี.ค. 2560

ตลาดหลักทรัพย์แห่งประเทศไทยขึ้นเครื่องหมาย SP (Suspension) และ NP (Notice Pending) บริษัท เอคิว เอสเตท จำกัด (มหาชน) หรือ AQ ในรอบเช้าของวันนี้ (29 มี.ค.) เนื่องจากบริษัทได้นำส่งงบการเงินสิ้นสุดวันที่ 30 ก.ย.59 ฉบับที่ผ่านการสอบทานมายังตลาดหลักทรัพย์ฯ โดยผู้สอบบัญชีไม่ให้ความเชื่อมั่นต่องบการเงินของบริษัท ทำให้ตัวเลขผลการดำเนินงานและฐานะการเงิน ของบริษัทที่ปรากฏในงบการเงินอาจไม่แสดงค่าที่แท้จริงของกิจการซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อาจสั่งการให้บริษัทแก้ไขงบการเงินได้
ดังนั้ ตลท.จึงขึ้นเครื่องหมาย SP เพื่อห้ามการซื้อหรือขายหลักทรัพย์ของบริษัทจดทะเบียน ดังกล่าวตั้งแต่การซื้อขายรอบเช้าของวันที่ 29 มี.ค.60 พร้อมกับการขึ้นเครื่องหมาย NP ตั้งแต่การซื้อขายรอบเช้าวันที่ 29 มี.ค.60 จนกว่าบริษัทจดทะเบียนดังกล่าวจะนำส่งงบการเงินฉบับแก้ไขหรือจนกว่าจะได้ข้อสรุปว่าไม่ต้องแก้ไขงบการเงิน ทั้งนี้ ตลท.ยังคงห้ามการซื้อหรือขายหลักทรัพย์ของบริษัทต่อไปเนื่องจากบริษัทยังมิได้นำส่งงบการเงินฉบับตรวจสอบสิ้นสุดวันที่ 31 ธ.ค.59